Si Jesus,
iyay-anak cha Bethlehem cha Judea nonta timpo na inpantoray Herod a ari.
Idi engkay,
gwariy iyangkedaing a toon mimothok cha Jerusalem a edafod bosakan.
Iyansalodsod ira i “To la iwa nga-ngen iyay-anak a ari di na Hodjos i?
Tep gwariy mita win pasingsing cha bosakan a engipaamted si-kawi i iyay-anak,
et kimowan kawi din chejawen mi.”
Idi chingel Herod ira man,
chimanag,
pati emiin a tood Jerusalem.
Inpasa-nop ton emiin ira ma aafo na papari tan mamaistoro na dinteg,
et inbagaan to ira i “Toy kay-anahan na Cristo i?”
Kigwan cha i “Cha Bethlehem cha Judea.
Tep seman i insolat na profita a:
‘Si-kam a Bethlehem a
gwared sahop na Judah,
kahejangan ka
angken ot-otihan ka
iy say sema iren echom a
siyodad na Judah
tep si-kam i kedepoan na
afon mengitoray na took a
poli-polin Israel.’ ”
Tiya-gway men Herod ira ma iyangkedaing a toon dini-kod to iren timbal et iyamtaan toy koston timpon inbo-day niwa pasingsing.
Et into-no tho wa ira ma iyangkedaing a tood Bethlehem a kigwan to i “Jo singpet i anap niwa nga-nga,
et no sepolen jo,
ipaamta yod si-kak say onkowanak ngon chejawen ko.”
Idi chingel iren ma iyangkedaing a too ma kigwan Herod,
bimetik ira.
Et sema pasingsing a mita red bosakan,
edagwas ingkathod insalcheng tod dogad a kad-an niwa nga-nga.
Idi mita ra ma pasingsing,
paladoy imdeng cha.
Simekep ma ired ma baliy.
Idi mita ra ma nga-nga tan si Maria a ineto,
iyantalimohod ira et chijaw cha.
Et inbo-day cha wiy ebanol a rigalo chen balitok,
frankincense a manbangdo,
tan myrrh a para cha agas,
et in-i-kan ched ma nga-nga.
Et idi iyamtik ma ira,
afil i chidan cha tep inbanchen Afo Chiyos babaen na kokip cha i eg ira on-olid Herod.
Sema Inbetik Joseph, Maria, Tan Si Jesus Cha Egypt
Idi iyamtik ma ira ma iyangkedaing a too,
iyanparang i anghil Afo Chiyos cha Joseph babaen na kokip a kigwan to i “Bangon ka,
olop mo itha nga-nga tan si ineto,
et betik kayod Egypt.
Pan-iyan kayod man ingkathod konen ko i on-oli kayo di tep piyan Herod a pa-nap itha nga-nga et say bonoen to.”
Et bimangon mes Joseph a iyodop to ma nga-nga tan si ineto,
et iyamtik ired Egypt na kalebian.
Et iyan-iyan ired man ingkathod ingkathiy Herod.
Epasamak iyay say metongpal i inpangowan Afo Chiyos cha profita a “Tiya-gway koy anak kon on-ekal alid Egypt.”
Inpabonon Herod I Chakel A Nga-nga
Nonta nat imoli ira ma iyangkedaing a too,
iyamtaan men Herod i siyaol cha,
et paladoy bonget to.
Isonga,
into-no tho iriy solcharo thod Bethlehem tan sema iren iyay-askang a siyodad say bonoen cha iriy nga-ngen dalekin chegwiy tawen cha tan sema iren an-anengan a mantawen na chegwa.
Tep iyamtaan Herod ired ma iyangkedaing a too i timpo na inbo-day niwa pasingsing.
Isonga,
etongpal iwan a kigwan Jeremiah a profita a:
“Mapkes i nangis tan
ngogngog a inki-ngelan
ched Ramah
tep si Rachel,
towan
nangisi iriy aanak to.
Nat intolok ton gwariy
mengipamapteng na
dekna tho
tep nagwara la iriy
kaana-anak to.”
Imoli Ches Joseph Cha Israel Alid Egypt
Idi etiy si Herod,
iyanparang i anghil Afo Chiyos cha Joseph babaen na kokip nonta gwara pay ired Egypt
a kigwan to i “Bangon ka,
olop mo itha nga-nga tan si ineto,
et oli kayod Israel tep sema iren piyan chen memono nitha nga-nga,
iyangketiy ma ira.”
Et bimangon mes Joseph a iyodop to ma nga-nga tan si ineto,
et imoli ired Israel.
Nem idi inki-ngelan Joseph i si Archelaus a anak Herod,
siya-dat tos aweton torayan toy Judea,
timahot a on-olid man.
Et binidin mowan Afo Chiyos babaen na kokip,
et kimowan ires Joseph cha sahop na Galilee,
et iyan-iyan ired siyodad a nakigwan cha i Nazareth.
Sejay i etongpalan na kigwan iren ma profita a “Mengechanan na i-Nazareth.”